Illum ittellgħu erba' satelliti Galileo mill-port spazjali Ewropew fil-Guyana Franċiża fuq il-lanċatur Ewropew Ariane-5. B'kostellazzjoni ta' 26 satellita, issa s-sistema dinjija tan-navigazzjoni bis-satellita tal-UE se tipprovdi sinjal aktar preċiż lil firxa ta' servizzi ta' valur. Galileo ilha tipprovdi servizzi ta' pożizzjonament u ta' kronometraġġ lil madwar 400 miljun utent minn Diċembru 2016. It-tlugħ tal-lum fl-ispazju hu pass ieħor biex sal-2020 titlesta l-kostellazzjoni u b'hekk Galileo tilħaq il-kapaċità operazzjonali kollha tagħha. Dakinhar Galileo tikseb preċiżjoni bla preċedent ta' 20 cm u b'hekk issir l-aktar sistema tan-navigazzjoni bis-satellita preċiża fid-dinja. Minkejja li l-ispazju hu tant imbiegħed, it-teknoloġija, id-data u s-servizzi tiegħu jiswew mitqlu deheb fil-ħajja tagħna ta' kuljum, kemm fejn jidħlu t-tiftix ta' salvataġġ, il-karozzi konnessi, l-arloġġi intelliġenti u anki b'rabta mal-biedja u n-navigazzjoni tal-ajruplani. L-industrija spazjali Ewropea hi b'saħħitha u kompetittiva, filwaqt li toħloq impjiegi u opportunitajiet għall-imprendituri biex iwettqu negozju. Għall-baġit fit-tul li jmiss tal-UE għall-perjodu 2021-2027, il-Kummissjoni għadha kif ipproponiet li kull attività spazjali eżistenti u ġdida ssir parti minn programm uniku, jiġifieri “Programm Spazjali tal-UE” li jiswa €16-il biljun. Il-Viċi President tal-Kummissjoni Maroš Šefčovič qal: “Ilħaqna stadju importanti ieħor biex Galileo tikseb il-kapaċità operazzjonali kollha tagħha sal-2020! L-ispazju qed isir niċċa ekonomika ġdida, għax hu fundamentalment marbut ma' għadd dejjem akbar ta' setturi u qed jixpruna l-modernizzazzjoni mill-qalba tagħhom. Fil-fatt, 10 % tal-PDG tal-UE jiddependi fuq servizzi relatati mal-ispazju. Għaldaqstant jeħtieġ nistinkaw biex l-Ewropa tkun minn ta' quddiem fid-dinja u jkollha awtonomija strateġika.” Elżbieta Bieńkowska, il-Kummissarju għas-Suq Intern, l-Industrija, l-Intraprenditorija u l-SMEs, li mexxiet id-delazzjoni tal-Kummissjoni Ewropea f'Kourou (il-Guyana Franċiża), qalet: “Tassew għandna biex ikunu kburin bl-attivitajiet spazjali li rnexxielna nwettqu. L-Ewropa saret tassew potenza spazjali. Mill-bidu tal-mandat kelli miri ċari: niżviluppaw l-infrastruttura fil-ħin u skont il-baġit, inwasslu l-ewwel servizzi u niżguraw li s-suq jadottaha malajr. Illum nistgħu ngħidu – irnexxielna. Iżda l-ħidma u l-investiment se jissoktaw fil-qafas tal-Programm Spazjali tal-UE l-ġdid.” Bħalissa Galileo tipprovdi tliet tipi ta' servizzi bbażati fuq in-navigazzjoni bis-satellita: Kull min għandu apparat li juża l-Galileo, jista' juża s-sinjali tagħha għall-pożizzjonament, għan-navigazzjoni u l-kronometraġġ. Is-servizzi ta' Galileo huma bbażati fuq sinjali tassew preċiżi, iżda bħalissa waqt l-ewwel fażi mhumiex disponibbli l-ħin kollu u għalhekk qed jintużaw flimkien ma' sistemi oħra tan-navigazzjoni bis-satellita, bħall-GPS. Ftit ftit, kull żieda fil-kostellazzjoni qed ittejjeb id-disponibbiltà u l-prestazzjoni ta' Galileo madwar id-dinja. Ġaladarba l-kostellazzjoni jkollha 30 satellita fl-2020, Galileo jkollha l-kapaċità operazzjonali kollha tagħha u tkun indipendenti. B'hekk, pożizzjoni se tkun tista' tinkiseb b'mod awtonomu kullimkien u f'kull ħin permezz tas-satelliti Galileo biss. Il-kuntest Kull satellita Galileo tissemma għat-tfal rebbieħa fil-Kompetizzjonijiet tat-Tpinġija ta' Galileo fl-2011. L-erba' satelliti li ttellgħu fl-ispazju fil-25 ta' Lulju ssemmew għal Tara mis-Slovenja, għal Samuel mis-Slovakkja, għal Anna mill-Finlandja u għal Ellen mill-Iżvezja. Galileo hi sistema ċivili b'kontroll ċivili, li tipprovdi informazzjoni preċiża dwar il-pożizzjonament u l-kronometraġġ. Galileo għandha l-għan li tiżgura l-indipendenza tal-Ewropa mill-bqija tas-sistemi tan-navigazzjoni bis-satellita u l-awtonomija strateġika tagħha fin-navigazzjoni bis-satellita. L-awtonomija tal-Ewropa f'dan is-settur se tagħti spinta lis-suq tax-xogħol Ewropew, se tgħin lill-UE ssaħħaħ ir-rwol tagħha bħala fornitur tas-sigurtà u tad-difiża, u se tappoġġa lit-teknoloġiji emerġenti fosthom l-Intelliġenza Artifiċjali, id-droni, il-mobbiltà awtomatizzata u l-Internet tal-Oġġetti. Fost l-attivitajiet spazjali l-oħra tal-UE hemm Copernicus (data tal-osservazzjoni tad-dinja mingħajr ħlas u miftuħa b'rabta mal-art, mal-atmosfera, mal-baħar, mat-tibdil fil-klima, u mal-ġestjoni tal-emerġenzi u s-sigurtà), EGNOS (sistema reġjonali tan-navigazzjoni bis-satellita) u s-Sorveljanza u l-Insegwiment fl-Ispazju (SST). Għall-baġit fit-tul li jmiss tal-UE għall-perjodu 2021-2027, il-Kummissjoni pproponiet Programm Spazjali tal-UE li jiswa €16-il biljun li jkopri l-attivitajiet spazjali eżistenti u ġodda kollha tal-UE, fosthom iż-żamma tal-aċċess awtonomu għall-ispazju, l-appoġġ għan-negozji ġodda fis-settur spazjali, u l-iżvilupp ta' komponenti ġodda tas-sigurtà bħall-Għarfien tas-Sitwazzjoni fl-Ispazju (SSA) u l-Komunikazzjoni Governattiva bis-Satellita (GOVSATCOM). Għal Aktar Informazzjoni Stqarrija għall-istampa (Ġunju 2018): Il-baġit tal-UE: Programm Spazjali ta' EUR 16-il biljun biex tingħata spinta lit-tmexxija tal-UE fil-qasam spazjali mill-2020 'il quddiem Mistoqsijiet u Tweġibiet (Ġunju 2018): Il-Programm Spazjali l-ġdid tal-UE Skeda informattiva: Il-Programm Spazjali l-ġdid tal-UE f'daqqa t'għajn (Ġunju 2018) Skeda informattiva: Il-Politika Spazjali tal-UE L-Istrateġija Spazjali għall-Ewropa (Ottubru 2016) Stockshots